KIRJALLINEN KYSYMYS E-1541/02 esittäjä(t): Joke Swiebel (PSE) ja Michael Cashman (PSE) neuvostolle. ILGA:n kansainvälinen ja neuvoa-antava asema ECOSOC:ssa sekä Espanjan käyttäytyminen.



Virallinen lehti nro 309 E , 12/12/2002 s. 0133 - 0134



KIRJALLINEN KYSYMYS E-1541/02 esittäjä(t): Joke Swiebel (PSE) ja Michael Cashman (PSE) neuvostolle (3. kesäkuuta 2002) Aihe: ILGA:n kansainvälinen ja neuvoa-antava asema ECOSOC:ssa sekä Espanjan käyttäytyminen 1. Voiko neuvosto vahvistaa, että kaikki YK:n talous- ja sosiaalineuvoston (ECOSOC) EU-jäsenet (yhdessä kaikkien muiden läsnäolleiden neuvoston jäsenvaltioiden kanssa) Espanjaa lukuun ottamatta puolsivat äänestyksessä 30. huhtikuuta 2002 kansainvälisen homo- ja lesboliiton (ILGA) hakemaa neuvoa-antavaa asemaa YK:ssa? 2. Voiko neuvosto vahvistaa ja todeta uudelleen kaikkien jäsenvaltioiden olevan sitä mieltä, että sukupuoliseen suuntautumiseen perustuva syrjintä on kiellettyä (EU:n perusoikeuskirjan 21 artikla) ja että kyseinen periaate ohjaa kaikkia EU:n ja sen jäsenvaltioiden toimia, myös kansainvälisillä foorumeilla? 3. Yhtyykö neuvosto näkemykseen, jonka mukaan kaikkien jäsenvaltioiden voidaan olettaa tukevan unionin ulkopolitiikkaa (EU:sta tehdyn sopimuksen 11 artiklan 2 kohta)? Voidaanko olettaa, että puheenjohtajavaltio edistää EU:n toiminnan johdonmukaisuutta ja yhdenmukaisuutta YK:ssa ja että se esittää unionin kannan (EU:sta tehdyn sopimuksen 18 artiklan 2 kohta)? Voiko neuvosto selittää, miksi tässä tapauksessa kyseisiä periaatteita ei noudatettu? 4. Onko neuvosto tietoinen siitä, että ILGA:lla on neuvoa-antava asema Euroopan neuvostossa ja että EU on tunnustanut sen kansalaisyhteiskunnan lailliseksi toimijaksi, joka saa muun muassa taloudellista tukea neuvoston 27. marraskuuta 2000 hyväksymän syrjinnän torjumista koskevan yhteisön toimintaohjelman(1) kautta? 5. Onko neuvosto tietoinen siitä, että ILGA:n säännöissä on ilmaistu tuki YK:n lapsen oikeuksien yleissopimukselle ja että niissä tuomitaan lasten seksuaalinen hyväksikäyttö ja että niissä ei edistetä sen enempää kuin tavoitellakaan pedofilian laillistamista? 6. Miten neuvosto aikoo korjata sen EU:n ihmisoikeus- ja syrjinnän vastaisen politiikan johdonmukaisuuden ja uskottavuuden kärsimän vakavan vahingon, jonka paraikaa EU:n puheenjohtajana toimivan jäsenvaltion ruodusta lipeäminen on aiheuttanut? (1) EYVL L 303, 2.12.2000, s. 23. Vastaus (8. lokakuuta 2002) 1. Neuvosto on tietoinen YK:n talous- ja sosiaalineuvoston (ECOSOC) EU:n jäsenten äänten jakautumisesta 30. huhtikuuta 2002 pidetyssä äänestyksessä ja toteaa, että 29 ECOSOC:n jäsentä äänesti ILGA:n neuvoa-antavaa asemaa vastaan ECOSOC:ssa ja vain 17 jäsentä äänesti puolesta. Tämän seurauksena ECOSOC hyväksyi valtioista riippumattomien järjestöjen komitean päätöksen olla antamatta ILGA:lle neuvoa-antavaa asemaa ECOSOC:ssa. 2. Vaikka neuvosto on täysin tietoinen Euroopan unionin perustamissopimuksen 11 artiklan 2 kohdan ja 18 artiklan 2 kohdan sisällöstä ja pahoittelee tilanteita, joissa puheenjohtajavaltio ei voi esittää EU:n kantaa kansainvälisissä järjestöissä, se ei voi esittää huomautuksia yksittäisten jäsenvaltioiden esittämistä kansallisista kannoista. 3. Neuvosto on myös tietoinen siitä, että ILGA:lla on neuvoa-antava asema Euroopan neuvostossa kansainvälisenä valtioista riippumattomana järjestönä (NGO) ja että ILGA saa rahoitustukea syrjinnän torjumista koskevan yhteisön toimintaohjelman puitteissa(1). Lisäksi neuvosto on tietoinen ILGA:n perussääntöjen sisällöstä. 4. Neuvosto muistuttaa, että se antoi yhdessä Euroopan parlamentin ja komission kanssa julistuksen perusoikeuskirjasta Nizzassa 7.9. joulukuuta 2000 pidetyssä Eurooppa-neuvoston kokouksessa ja vahvistaa antavansa suuren arvon sen 21 artiklan 1 kohdalle. Lisäksi neuvosto tunnustaa valtioista riippumattomien järjestöjen, muun muassa ILGA:n merkityksen syrjinnän torjunnassa sekä syrjäytymiselle alttiina olevien ihmisten puolestapuhujina. 5. Neuvosto jatkaa pyrkimyksiään varmistaakseen, että jäsenvaltiot sovittavat yhteen toimintansa kansainvälisissä järjestöissä ja kansainvälisissä konferensseissa ja tukeutuvat niissä yhteisiin kantoihinsa Euroopan unionista tehdyn sopimuksen 19 artiklan mukaisesti. (1) EYVL L 303, 2.12.2000.